Noel Farrugia, ta’ 35 sena mill-Marsa li għadda ġuri mixli bl-attentat ta’ qtil ta’ raġel Libjan f’Lulju tal-2010 ġie lliberat wara li l-ġurati ma sabuhx ħati tal-akkużi b’sitt voti kontra tlieta. Farrugia kien mixli li fit-22 ta’ Lulju 2010 pprova joqtol lil-Libjan Faiz Omar el Sallak. Kien mixli wkoll li ġarr arma mingħajr liċenzja. Il-każ kien seħħ f’appartament fi Triq it-Tiġrija, il-Marsa, fejn Farrugia kien jgħix mas-sieħba tiegħu Miriam Azzopardi u binthom li dak iż-żmien kellha sena u tliet xhur. B’sitt voti kontra tlieta, Farrugia ma nstabx ħati għax il-ġurati ddeċidew li huwa aġixxa biex jiddefendi lilu nnifsu. Il-ġuri nstema’ quddiem l-Imħallef Michael Mallia. Il-prosekuzzjoni tmexxiet mill-Avukati Kevin Valletta u Vincienne Vella mill-Uffiċċju tal-Avukat Ġenerali waqt li lill-Avukati Edward Gatt u Mark Vassallo dehru għall-akkużat.